Haag/Kábul 13. januára (TASR) - V bojoch s radikálnymi islamistami na juhu Afganistanu zahynuli v sobotu dvaja holandskí vojaci, príslušníci Medzinárodných síl na podporu bezpečnosti pod vedením NATO (ISAF). K incidentu došlo v provincii Uruzgan, informovali dnes vojenské zdroje ISAF v Kábule.
Od začiatku nasadenia v Afganistane zomrelo doteraz 14 holandských vojakov.
V provincii Kandahár prišlo cez víkend o život 10 afganských policajtov pri útoku na ich odľahlé stanovište. Príslušníci Talibanu, ktorí sa k činu prihlásili, však uvádzajú, že zabili 12 ľudí.
Pri samovražednom útoku v provincii Helmand dnes zahynul jeden afganský policajt. Útočník sa podľa policajného šéfa pokúsil vniknúť do domu policajného funkcionára v meste Laškargah. Keďže jeho strážca pri dverách domu atentátnikovi zabránil vojsť do domu, ten odpálil nálož. Pri explózii sa zranilo osem ďalších ľudí, medzi nimi dve deti.
Od začiatku roku 2007 zomrelo v Afganistane pri bojoch a atentátoch vyše 6400 ľudí. Je to najvyšší počet obetí za rok od zvrhnutia vlády Talibanu v tejto krajine koncom roku 2001.
Na afganskej pôde sa nachádza v súčasnosti asi 54 000 zahraničných vojakov. Podľa USA a NATO je potrebné aj nasadenie ďalších 7000 mužov a žien, nachádzajúcich sa v Afganistane.
Správu priniesla agentúra DPA.